《次韵子瞻生日见寄》
宋代·苏辙

日月中人照与芬，心虚虑尽气则薰。
彤霞点空来群群，精诚上彻天无云。
寸田幽阙暖不焚，眇视中外绛锦纹。
冥然物我无复分，不出不入常氤氲。
道师东西指示君，乘此飞仙勿留坟。
茅山隐居有遗文，世人心动随虻蚊。
不信成功如所云，蚤夜宾饯同华勋。
尔来仅能破魔军，我经生日当益勤。
公禀正气饮不醺，梨枣未实要锄耘。
日云莫矣收桑枌，西还闭门止纷纷。
忧愁真能散凄焄，万事过耳今不闻。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。